CHO-SCN เฮ! ศาลปกครองไม่รับฟ้องเมล์ NGV จาก “สยาม สแตนดาร์ด เอนเนอจี้”
CHO-SCN เฮ! ศาลปกครองไม่รับฟ้องเมล์ NGV จาก "สยาม สแตนดาร์ด เอนเนอจี้"
7 พ.ย. 2561

นายณัฐชาติ จารุจินดา ประธานคณะกรรมการบริหารกิจการ (บอร์ด) องค์การขนส่งมวลชนกรุงเทพ (ขสมก.) เปิดเผยว่า ศาลปกครองได้มีคำสั่งเพิกถอนรับคำสั่งรับฟ้องของบริษัท สยาม สแตนดาร์ด เอนเนอจี้ จำกัด (ผู้ฟ้องคดี) ไว้พิจารณา และให้จำหน่ายคดีออกจากสารบบความ กรณีการจัดซื้อรถโดยสารปรับอากาศ NGV 489 คัน
ดังนั้น คาดว่า ขสมก.จะสามารถรับมอบรถเมล์ NGV ที่เหลือได้หมด โดยขณะนี้กลุ่มทำงาน SCN-CHO ที่ประกอบด้วย บริษัท ช ทวี จำกัด (มหาชน) หรือ CHO และ บริษัท สแกน อินเตอร์ จำกัด (มหาชน) หรือ SCN ได้จัดเตรียมรถไว้พร้อมรอส่งมอบให้ ขสมก.แล้ว คาดว่าการรับมอบรถจะใช้เวลาไม่นาน
อนึ่ง ก่อนหน้านี้เมื่อวันที่ 10 เม.ย. 61 ศาลปกครองกลางมีคำสั่งคุ้มครองชั่วคราวก่อนพิพากษาในคดีที่บริษัท สยาม สแตนดาร์ด เอนเนอจี้ ซึ่งเป็นผู้เข้าร่วมประมูลโครงการจัดซื้อรถเมล์ NGV จำนวน 489 คันเมื่อวันที่ 4 ต.ค.60 หรือหลังจากที่ ขสมก.ยกเลิกสัญญาจัดซื้อรถเมล์จากบริษัท เบสท์ริน กรุ๊ปแล้วได้ยื่นฟ้อง ขสมก.และคณะกรรมการบริหารกิจการ ขสมก
ทั้งนี้ ขสมก.ได้รับมอบรถเมล์ NGV จากกลุ่มทำงาน SCN-CHO ล็อตแรกจำนวน 100 คันไปแล้วเมื่อวันที่ 27 มี.ค.61 ใช้ในการเดินรถ 5 เส้นทาง